વડોદરામાં પ્રાચાર્ય તરીકે અંગ્રેજી-ફ્રેન્ચ ભાષાના અજોડ અધ્યાપક શ્રી અરવિંદની અનોખી અધ્યાપન કામગીરી અને ભાવસૃષ્ટિથી તેમના વિદ્યાર્થીઓ તો મુગ્ધ હતાં, પરંતુ શ્રી અરવિંદનું ભાવવિશ્ર્વ તો એનાથી અનેકગણું સમુન્નત - માતૃભૂમિ ભારતમાતાની સંપૂર્ણ મુક્તિની ઝંખનાથી ઓતપ્રોત હતું ! વિદેશી-વિધર્મી અંગ્રેજ શાસકોની ગુલામીની જંજીરો તોડવા માટે, સંપૂર્ણ ભારતવર્ષમાં સશસ્ત્ર-સંગ્રામ છેડવાની ક્રાંતિકારી યોજના સાથે, શ્રી અરવિંદ એકરૂપ થવા લાગ્યા હતા. કૉલેજમાં વૅકેશન દરમ્યાન શ્રી અરવિંદ વડોદરાથી કલકત્તા જતા. એ સમયગાળામાં શ્રી અરવિંદે બંગાળના ક્રાંતિકારી આંદોલનનાં સૂત્રોને સુસંકલિત કરવાના પ્રયાસો જારી રાખ્યા હતા. કલકત્તાથી પસંદ કરાયેલા ક્રાંતિકારીઓને તેઓ વડોદરા લાવીને, તેમને લશ્કરી તાલીમની વ્યવસ્થા કરી આપતા. ખાસીરાવ અને માધવરાવ જાદવ જેવા ક્રાંતિકારીઓને માટે આવી સુવિધા ઊભી કરવામાં શ્રી અરવિંદે આગવી મદદ કરેલી. આ ક્રાંતિકારીઓએ બેરિસ્ટર પી. મિત્તલ, બિભૂતિ ભૂષણ ભટ્ટાચાર્ય અને શ્રીમતી સરલા ઘોષાલનો સંપર્ક કર્યો. તેઓએ બરણ ઓકાકુરાની પ્રેરણાથી ક્રાંતિકારી કાર્ય શરૂ કરી દીધું. આ સંદર્ભમાં શ્રી અરવિંદ, ભગિની નિવેદિતાના પણ સંપર્કમાં હતા. આમ સંપૂર્ણ ભારતમાં ખુલ્લી શસ્ત્રધારી ક્રાંતિ જગવવાની શ્રી અરવિંદની ક્રાંતિકારી યોજનાઓ નોંધપાત્ર બનવા લાગી.